**แบบฟอร์มการเขียนแบบถอดประสบการณ์การเรียนรู้ ด้านเทคนิคการเรียนการสอนที่เน้นผู้เรียนเป็นสำคัญ**

**1. ชื่อ-สกุล ผู้เล่าเรื่อง**  อ.นิศา ปานอ่อน คณะทัศนมาตรศาสตร์

**2. ชื่อ-สกุล ผู้บันทึก** อ.ตฤณณวัฒน์ ทองชิต คณะทัศนมาตรศาสตร์

**3. บทบาท หน้าที่และความรับผิดชอบของผู้เล่าเรื่อง**

อาจารย์นิศา ปานอ่อน ดำรงตำแหน่งผู้ช่วยรองคณบดีฝ่ายวิชาการและอาจารย์ประจำ คณะทัศนมาตรศาสตร์ มหาวิทยาลัยรังสิต ทำหน้าที่สอนรายวิชาที่เกี่ยวข้องกับประสาทวิทยาทางตาเป็นหลัก นอกจากนี้ยังเป็นอาจารย์ผู้รับผิดชอบรายวิชาสัมมนาและปริญญานิพนธ์ของนักศึกษาระดับบัณฑิตศึกษา

**4. เรื่องที่เล่า**

การเรียนการสอนที่เน้นผู้เรียนเป็นสำคัญ

**5. ความเป็นมาของเรื่องที่เล่า**

ประสาทวิทยาศาสตร์ คือองค์ความรู้ที่เกี่ยวกับขั้นตอน กระบวนการ และกลไกการทำงานของระบบเซลล์ประสาทในสมอง ซึ่งทำหน้าที่ควบคุมความคิด สติปัญญา อารมณ์ รวมถึงการกระทำและพฤติกรรมต่าง ๆ ของร่างกายมนุษย์ โดยนักศึกษาที่เรียนทางด้านวิทยาศาสตร์การแพทย์ทุกสาขาต้องมีความรู้ และความเข้าใจพื้นฐานเกี่ยวกับระบบประสาทเป็นอย่างดี เนื่องจากระบบประสาทจะเกี่ยวข้องกับการวินิจและการรักษาโรคต่าง ๆ วิชาชีพนักทัศนมาตรก็เป็นอีกสาขาอาชีพหนึ่งที่ต้องมีความรู้เกี่ยวกับระบบประสาท เพราะตาเป็นอวัยวะภายในร่างกายที่ถูกควบคุมสั่งการโดยระบบประสาทส่วนกลาง ดังนั้น เพื่อให้การวิเคราะห์หาสาเหตุความผิดปกติของการมองเห็น รวมทั้งการแก้ไขรักษาภาวะความผิดปกติทางตาที่ดีนั้น นักศึกษาคณะทัศนมาตรศาสตร์ต้องมีความรู้ทางประสาทวิทยาที่ดีด้วย แต่ที่ผ่านมานักศึกษามักจะไม่ชอบวิชาประสาทวิทยาและมีผลการเรียนที่ไม่ดี ทั้งนี้อาจเป็นผลมาประสาทวิทยามีเนื้อหาที่ค่อนข้างเข้าใจยากและมีรายละเอียดที่ต้องจำค่อนข้างเยอะ อีกทั้งการจัดการเรียนการสอนที่เน้นการบรรยายมากกว่าการปฏิบัติ และขาดการนำความรู้ทางประสาทวิทยามาประยุกต์ใช้กับวินิจฉัยและรักษาการมองเห็นอย่างแท้จริง ทำให้นักศึกษามองข้ามและไม่ได้ให้ความสำคัญในการเรียนวิชานี้

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ เทคนิคหรือกลยุทธ์ที่ใช้ ผู้มีส่วนร่วม อุปสรรคหรือปัญหาในการทำงาน และแนวทางการแก้ไข**

การจัดการเรียนการสอนในวิชานี้จึงปรับปรุงให้มีการเรียนรู้แบบเน้นผู้เรียนเป็นสำคัญ เพิ่มชั่วโมงเรียนปฏิบัติการเพื่อให้นักศึกษามีเวลาทำความเข้าใจเกี่ยวกับเนื้อหาในหัวข้อบรรยายเพิ่มขึ้น และเพิ่มทักษะการคิดวิเคราะห์ให้กับนักศึกษา โดยจัดการเรียนรู้แบบใช้ปัญหาเป็นฐาน (problem-based learning; PBL) ซึ่งเป็นกระบวนการเรียนรู้โดยใช้ปัญหาหรือกรณีศึกษา (case study) เป็นตัวกระตุ้นให้นักศึกษามีกระบวนการคิดวิเคราะห์ที่เป็นระบบ ในการวิเคราะห์หาสาเหตุและกลไกของการเกิดปัญหานั้น เพื่อนำไปสู่การค้นคว้าหาความรู้พื้นฐานที่เกี่ยวข้องเพิ่มเติมและแก้ปัญหาได้อย่างถูกต้อง

**7. ผลลัพธ์หรือความสำเร็จที่เกิดขึ้น และสิ่งที่ผู้เล่าเรื่องที่ได้เรียนรู้จากประสบการณ์ดังกล่าว**

นักศึกษามีการพัฒนากระบวนการคิดวิเคราะห์ที่ดีขึ้น สังเกตได้จากนักศึกษาจะเริ่มมีการสอบถามระหว่างอาจารย์บรรยาย อีกทั้งนักศึกษายังมีการกระตือรือร้นในการสืบค้นความรู้เพิ่มเติมเกี่ยวกับกรณีศึกษาที่ได้รับ และนำเสนอกรณีศึกษาได้ค่อนข้างสมบูรณ์ นักศึกษามีผลการเรียนที่ดีขึ้นและให้ความสนใจและเอาใจใสรายวิชาประสาทวิทยามากขึ้น และสิ่งที่สำคัญคือนักศึกษาสามารถนำความรู้ทางประสาทวิทยาไปประยุกต์ใช้กับวิชาชีพทัศนมาตรได้จริง